**Informatīvais ziņojums**

**Par 2017. gada 28. februāra Ministru kabineta sēdes darba kārtības punktu “Par Latvijas Republikas nacionālo pozīciju apstiprināšanu par ES kopējās nostājas projektiem pievienošanās sarunu ar Melnkalni 1. sadaļā Brīva preču kustība un 30. sadaļā Ārējās attiecības ”**

Lai novērtētu Eiropas Savienības (ES) kandidātvalstu gatavību sākt sarunas konkrētās ES politiku jomās, Eiropas Komisija (EK) veic kandidātvalstu nacionālo tiesību aktu un prakses atbilstības ES prasībām izvērtēšanu 35 sarunu sadaļās. Tajās pievienošanās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi.

Melnkalnes tiesību aktu atbilstības ES prasībām izvērtēšana tika sākta 2012. gada jūlijā. Līdz š.g. 28. februārim sarunās ar Melnkalni ir atvērtas 26 sarunu sadaļas, no kurām provizoriski slēgtas divas.

Tiesību aktu caurskatīšanas gaitā EK ir secinājusi, ka Melnkalne ir pietiekami gatava sarunu sākšanai 1. sadaļā Brīva preču kustība un provizoriskai sarunu slēgšanai 30. sadaļā Ārējās attiecības.

Attiecībā uz sarunu 1.sadaļu Brīva preču kustība Melnkalne ir sasniegusi labu saskaņotības līmeni ar ES tiesību aktu kopumu (*acquis*). Melnkalnei ir jāturpina *acquis* pārņemšana un jānodrošina pietiekama administratīvā kapacitāte. EK provizoriskai sadaļas slēgšanai ir izvirzījusi četrus slēgšanas nosacījumus cilvēkiem paredzēto zāļu un veterināro zāļu tiesību normu jomā, kā arī savstarpējās atzīšanas klauzulas un administratīvās kapacitātes stiprināšanās jomā.

Pievienošanās sarunas ar Melnkalni par ārējām ekonomiskajām attiecībām tika atvērtas 2015. gada 30. martā ar vienu slēgšanas nosacījumu – Rīcības plāna *acquis* pārņemšanai ārējo ekonomisko attiecību jomā izstrādāšana. Melnkalne ir sasniegusi labu saskaņotības līmeni ar *acquis* un ir izpildījusi sadaļas slēgšanas nosacījumu, tāpēc EK rekomendē šo sadaļu provizoriski slēgt.

Balstoties uz šo informāciju, ir sagatavotas Latvijas nacionālās pozīcijas par ES pievienošanās sarunām ar Melnkalni 1. sadaļā Brīva preču kustība un 30. sadaļā Ārējās attiecības.

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 1. sadaļā Brīva preču kustība.
* Latvija atbalsta Eiropas Komisijas rekomendāciju provizoriski slēgt pievienošanās sarunas ar Melnkalni 30. sadaļā Ārējās attiecības.

Pozīcijas ir sagatavotas saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Melnkalnes pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministrs E. Rinkēvičs

Vīza: valsts sekretārs A.Pildegovičs

22.02.2017. 12.25

399

Dana Tjurina, 67016294

dana.tjurina@mfa.gov.lv